Plaasaanvallers se swaar vonnisse verwelkomArgieffoto Die Valke in die Oos-Kaap het die swaar straf verwelkom wat vier plaasaanvallers in die hooggeregshof in Grahamstad opgelê is. Lwandile Aseni (24), Floyd Ayanda Nkohla (35), Zwelakhe Mguzulwa (37) en Furgil Freddie Jaxa (31) is elk 25 jaar direkte tronkstraf opgelê vir ŉ plaasaanval naby Aberdeen in Maart 2017. Aseni, Mguzulwa en Jaxa het die plaas Makhatees onwettig betree. “Gewapen met ŉ pistool, het hulle die 45-jarige plaaseienaar geskiet en sy 14-jarige seun met ŉ pyp aangerand,” het kapt. Anelisa Feni, woordvoerder van die Valke, gesê. “Die 14-jarige het teruggeveg en Aseni, Mguzulwa en Jaxa het gevolglik van die toneel gevlug sonder om enigiets op die plaas te buit.” Die pa en seun het die aanval oorleef. Die Valke het die vier mans in Oktober 2017 aangekeer. “Nkohla was tydens die aanval ŉ werker op die plaas. Die ondersoek het gewys dat hy die een was wat Aseni, Mguzulwa en Jaxa van inligting oor Makhatees-plaas voorsien het,” het Feni gesê. Die vier is drie jaar tronkstraf opgelê vir sameswering om ŉ gewapende rooftog te pleeg, drie jaar vir huisbraak met die bedoeling om te steel, vyf jaar vir poging tot roof, ŉ totaal van 16 jaar tronkstraf vir twee aanklagte van poging tot moord, ses jaar tronkstraf vir die onwettige besit van ŉ vuurwapen en ses jaar vir die onwettige besit van ammunisie. Lt.genl. Godfrey Lebeya, hoof van die Valke, het die lang tronkstraf verwelkom en gesê die vier se skuldigbevinding en vonnisse is die gevolg van uitstekende ondersoekwerk deur ŉ toegewyde span.